RICHY มั่นใจผถห.ใช้สิทธิเพิ่มทุนเกลี้ยง ยันรายได้ปีนี้โตกระฉูด 350%
RICHY มั่นใจผู้ถือหุ้นแห่ใช้สิทธิเพิ่มทุนเกลี้ยง จ่อนำเงินรองรับ 3 โครงการใหม่ มูลค่า 2.5 พันลบ. ฟุ้งรายได้ปีนี้โตกว่า 3 เท่าตัว หลังตุน Backlog แล้ว 3.2 พันลบ.
5 มิ.ย. 2560

ดร.อาภา อรรถบูรณ์วงศ์ ประธานกรรมการบริหาร บริษัท ริชี่ เพลซ 2002 จำกัด (มหาชน) หรือ RICHY เปิดเผยว่า ตามที่ประชุมสามัญผู้ถือหุ้นประจำปี 2560 มีมติอนุมัติเพิ่มทุนจดทะเบียนเป็น 1.29 พันล้านบาท จากเดิม 785.4 ล้านบาท โดยออกหุ้นใหม่ 503.96 ล้านหุ้น มูลค่าที่ตราไว้ (พาร์) หุ้นละ 1 บาท จัดสรรไม่เกิน 32.72 ล้านหุ้น เพื่อรองรับการจ่ายหุ้นปันผล ,จัดสรรไม่เกิน 157.08 ล้านหุ้น เสนอขายผู้ถือหุ้นเดิมตามสัดส่วนการถือหุ้น (RO) ในอัตราส่วน 5 หุ้นเดิมต่อ 1 หุ้นใหม่ ที่ราคาหุ้นละ 1.40 บาท ระหว่างวันที่ 5-9 มิ.ย.2560
โดยจะจัดสรรหุ้นเพิ่มทุนไม่เกิน 157.08 ล้านหุ้น รองรับการใช้สิทธิแปลงสภาพของใบสำคัญแสดงสิทธิที่จะซื้อหุ้นสามัญ (วอร์แรนต์) RICHY-W1 ที่บริษัทจะออกวอร์แรนต์ไม่เกิน 157.08 ล้านหน่วย อายุ 2 ปี จัดสรรให้ฟรีกับผู้ถือหุ้นเดิมที่จองซื้อหุ้นเพิ่มทุนในอัตราส่วน 1 หุ้นเพิ่มทุนต่อ 1 วอร์แรนต์ อัตราการใช้สิทธิ 1 วอร์แรนต์ ต่อ 1 หุ้นใหม่ที่ราคาหุ้นละ 1.80 บาท
ส่วนหุ้นเพิ่มทุนที่เหลือไม่เกิน 157.08 ล้านหุ้น จะใช้รองรับวอร์แรนต์ RICHY-W2 ที่บริษัทจะออกวอร์แรนต์ไม่เกิน157.08 ล้านหน่วย อายุ 3 ปี จัดสรรให้ฟรีกับผู้ถือหุ้นเดิมที่จองซื้อหุ้นเพิ่มทุน ในอัตราส่วน 1 หุ้นเพิ่มทุน ต่อ 1 วอร์แรนต์ โดยมีอัตราการใช้สิทธิ 1 วอร์แรนต์ ต่อ 1 หุ้นใหม่ ที่ราคาหุ้นละ 2.75 บาท
สำหรับการเพิ่มทุนของ RICHY ในครั้งนี้ เพื่อรองรับแผนเปิด 3 โครงการใหม่ มูลค่ากว่า 2,500 ล้านบาท ประกอบด้วยโครงการ ริชพาร์ค ลอฟท์@หลักสี่สเตชั่น เป็นคอนโดมิเนียม 14ชั้น 599 ยูนิต มูลค่า 1,500 ล้านบาท ส่วนอีก 2 โครงการจะเป็นคอนโดมิเนียมสไตล์ยุโรป คือ THE EIGHT COLLECTION ตั้งอยู่บนถนนวิสุทธิกษัตริย์ ขนาด 7 ชั้น 77 ยูนิต เจาะกลุ่มเจ้าของกิจการร้านค้า บริเวณใกล้เคียง โครงการมีมูลค่าประมาณ 500 ล้านบาท ซึ่งมั่นใจว่าจะช่วยผลักดันธุรกิจของบริษัทฯเติบโตอย่างแข็งแกร่ง และสร้างผลตอบแทนที่ดีให้กับผู้ถือหุ้น
ทั้งนี้ บริษัทตั้งเป้าหมายรายได้ในปี 2560 เติบโต 350% เมื่อเทียบกับปี 2559 มีรายได้รวม 1,900 ล้านบาท โดยได้รับปัจจัยหนุนจากยอดขายรอโอน (Backlog) ที่อยู่ในระดับสูงถึง 3,200 ล้านบาท ซึ่งจะทยอยรับรู้รายได้ในปีนี้ 1,000 ล้านบาท มาจากโครงการเดอะริช@สาทร-ตากสิน และโครงการอื่นๆที่พร้อมโอน โดยในปีที่ผ่านมาบริษัทได้มีการเปิดตัวโครงการ “คอนโด ริชพาร์ค @ ทริปเปิ้ล สเตชั่น” และโครงการ”เดอะริช นานา” ซึ่งได้รับการตอบจากทั้งนักลงทุนชาวไทยและต่างชาติ อย่างดีเยี่ยม